Alberthiene Endah lair ing Kutha Bandung, Jawi Kilen lan ageng ing Kutha Dhépok. Piyambakipun remen kaliyan jagat panyeratan nalika taksih alit, lajeng nelatèni padamelan minangka juru warta nalika taksih wonten sekolah menengah pertama. Sarampungipun saking sekolah menengah atas, piyambakipun nerasaken wonten Jurusan Sastra Belanda, Universitas Indonesia. Alberthiene Endah nyambut damel kaping pisan wonten ing kalawarta "Hidup" ing taun 1993. Taun 1996, piyambakipun nglajengaken pedamelanipun wonten kalawarta "Femina". Wonten ing mriku, Albertin saget ngawontenaken imbal pangandikan kaliyan para tokoh antawisipun Jennifer Lopez, Xanana Gusmão, lan Krisdayanti, ingkang salajengipun nyuwun supados dipundamelaken biografi bab kiprahipun. Buku punika dipunbabar ing taun 2003 kanthi sesirah "Seribu Satu KD".